PTT ขายเงินลงทุนทั้งหมดใน PTT Green Energy (Netherlands) Cooperatief U.A.
PTT ขายเงินลงทุนในบริษัท PTT Green Energy (Netherlands) Cooperatief U.A. ซึ่งจัดตั้งขึ้นในเนเธอร์แลนด์ เพื่อสนับสนุนทางการเงินในการถือหุ้นสำหรับการลงทุนในธุรกิจปาล์มน้ำมันที่อินโดนีเซีย
9 ก.ย. 2558

บริษัท ปตท. จำกัด (มหาชน) หรือ PTT ระบุว่า มติของคณะกรรมการบริษัท ปตท. อนุมัติให้บริษัท ปตท. กรีน เอ็นเนอร์ยี่ จำกัด (PTTGE SG) (บริษัทย่อยของ ปตท. ในประเทศสิงคโปร์ ซึ่ง ปตท. ถือหุ้นในสัดส่วนร้อยละ 100) ดำเนินการจำหน่ายเงินลงทุนทั้งหมดในบริษัท PTT Green Energy (Netherlands) Cooperatief U.A. (PTTGE COOP) ที่ถือหุ้นโดยทางอ้อมผ่าน Sabran Brothers Pte. Ltd. (Sabran Brothers) ในสัดส่วนร้อยละ 100 ให้แก่ Sindopalm Pte. Ltd. (Sindopalm) ซึ่งเป็นบริษัทร่วมของ PT Kalpataru Investama (PT KI)
โดย PTTGE SG, Sabran Brothers, PT KIและ Sindopalm ได้มีการลงนามในสัญญาซื้อขายหุ้น (Sale and Purchase Agreement) เรียบร้อยแล้ว PTTGESG เข้าถือหุ้นของ PTTGE COOP ตั้งแต่เดือนธันวาคมปี 2553
อนึ่ง PTTGE COOP เป็นบริษัทซึ่งจัดตั้งขึ้นในประเทศเนเธอร์แลนด์มีวัตถุประสงค์เพื่อให้การสนับสนุนทางการเงินในการถือหุ้นเพื่อลงทุนในธุรกิจปาล์มน้ำมันที่ประเทศอินโดนีเซียในปัจจุบัน PTTGE COOP โดยการลงทุนผ่าน PTT Green Energy Services (Netherlands) B.V. (บริษัทย่อยที่ PTTGE COOP ถือหุ้นจำนวนร้อยละ 100) และ PT KI ได้ถือหุ้นร่วมกันในบริษัทจำนวน 7 บริษัท รวมเรียกว่า “KPI Project” ได้แก่ PT Kutai Inti Utama, PT Kutai Sawit Plantation, PT Kalpataru Sawit Plantation, PT Malaya Sawit Khatulistiwa, PT Mahakam Sawit Plantation, PT Sawit Khatulistiwa Plantation และ PT Kota Bangun Plantation ตั้งแต่เดือนพฤศจิกายน 2554
ทั้งนี้ KPIProject ตั้งอยู่ทางตะวันออกของเกาะ Kalimantan ในประเทศอินโดนีเซีย มีพื้นที่ที่กำหนดในสัญญาจำนวนทั้งสิ้น 78,877 ha. การจำหน่ายเงินลงทุนใน PTTGE COOP ดังกล่าวทั้งหมดสอดคล้องกับนโยบายการปรับโครงสร้างของกลุ่ม ปตท. โดยมูลค่าการจำหน่ายเงินลงทุนรวมถึงการโอนหนี้ดังกล่าวเป็นราคาที่ต่อรองกันอย่างเป็นอิสระระหว่างผู้ซื้อและผู้ขายซึ่ง ปตท.จะแจ้งรายละเอียดให้ทราบภายหลังจากที่ได้มีการโอนเสร็จสิ้น